Fremgangsmåden er den samme i en række indbrud på varevogne.

Natten til mandag blev fire varebiler fyldt med håndværkeres værktøj brudt op i Mariagerfjord Kommune. I nat er det sket i tre varebiler i Vesthimmerlands Kommune. Derfor beder politikommissær, Mikkel Mitchell, der er leder af forebyggelse og nærpolitiet i Himmerland, borgerne om hjælp. - Jeg vil rigtig gerne henstille til, at håndværkere med en varevogn vil ringe, hvis de ser noget omkring bilen i aften eller nattetimerne. Og så kan det være en god idé at parkere, så det ikke er til at komme ind i bilen gennem skydedøren, siger han. Alle indbrud er nemlig foregået på samme måde. Der er blevet boret et hul i sidedøren og klippet en wire, hvorefter tyven eller tyvene har kunnet komme ind i bilerne, der er fyldt med værktøj. - Det har været ret massivt med flere hver nat. Og med et fuldstændigt identisk modus er det overvejende sandsynligt, at det er den samme gerningsmand, siger politikommissæren.